Suid Afrikaanse Nuus Thread - Page 187 - Stormfront
Page 187 of 226 « First < 87 137 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 198 199 200 201 > Last »
12-07-2007, 02:10 AM #1861
Lykhuis kry nuwe blik op moordraaisels
KAAPSTAD. – Die forensiesepatologiedienste se laboratoriums in Soutrivier en Tygerberg het gister van die voorste tegnologie, wat 'n liggaam binne 13 sekondes skandeer en dikwels dadelik die oorsaak van dood uitwys, in gebruik geneem.
Die afgelope paar jaar het die staatspatoloë groot ywer aan die dag gelê om die regering te oorreed om dié Lodox Statscan vir minstens een van die lykhuise aan te koop. Daar is al in 2004 gevra vir só skandeerder omdat die eenheid vir forensiese medisyne aan die Universiteit van Kaapstad (dit sluit die Noordelike voorstede uit) tot 3 000 lykskouings per jaar moet doen.
Meer as die helfte van dié lykskouings word gedoen op mense wat vermoor is en die helfte hiervan is weens skietwonde, volgens navorsing wat emeritus-professor Deon Knobel, voormalige hoof-staatspatoloog, in die Suid-Afrikaanse Mediese Tydskrif gepubliseer het.
Toegang tot funksionele x-straalmasjiene is beperk en dit maak die lykskouing aansienlik moeiliker, veral as 'n koeël in 'n skeletale been vassit. Dié liggame moes dan na die Groote Schuur-hospitaal vervoer word vir die neem van x-straalfoto's.
In geval van 'n moord móét elke koeël opgespoor word, omdat dit getuienis is. Wat dié taak vir die patoloë moeilik gemaak het, is die feit dat dit dikwels binne 'n paar ure gedoen moet word vir mense van bepaalde gelowe.
Die Lodox Statscan kan bene en sagte weefsel binne 'n paar sekondes skandeer en vir die patoloog 'n beeld van die volledige liggaam gee. Dit kan nie net koeëls raaksien nie, maar enige vreemde voorwerp wat in die liggaam mag wees.
Die masjien gebruik 'n lae dosis x-strale, wat dit aansienlik veiliger maak om te gebruik. Plate hoef ook nie ontwikkel te word nie.
In 'n geval waar 'n persoon byvoorbeeld verdrink het, kan die lug onder die sagte weefsel gesien word. In 'n geval waar 'n duiker te vinnig na die oppervlak gekom het, kan die lugborrels duidelik in sy are gesien word.
Die teenwoordigheid of afwesigheid, die plek en die getal koeëls kan nou baie makliker en vinniger opgespoor word, skryf Knobel.
Die toestel hou ook ander voordele in. Dit sal van groot hulp wees met ontbinde en verkoolde lyke, waar dit andersins moeilik is om beenbreuke en metaalvoorwerpe op te spoor.
By veral kinders wat onverklaarbaar gesterf het, is dit belangrik om vas te stel of daar enige beenbreuke was, ook in die geval van sogenaamde wiegiesterftes.
Luidens 'n verklaring van mnr. Pierre Uys, provinsiale minister van gesondheid, kan dit ook daartoe lei dat belangrike getuienis raakgesien word wat voorheen dalk moeilik was om te sien.
12-11-2007, 09:26 AM #1862
Kersvader-pedofiel (78) 'bly bedreiging'
KAAPSTAD. – Nie net heers daar kommer dat die Kersvader-pedofiel, wat binnekort vrygelaat word, weer in sy ou patrone kan verval as hy nie aan 'n intensiewe rehabilitasieprogram deelneem nie, maar daar is kommer oor veral die veiligheid van sy eie dogter.
Dr. Marcel Londt, 'n dosent in maatskaplike werk aan die Universiteit van Wes-Kaapland, wat al 25 jaar met kinderverkragters asook hul slagoffers werk, het gesê terwyl James McNeil (78) in Pollsmoor was, het hy voorwaardes van sy vonnis oortree deur direkte kontak met sy 12-jarige dogter te hê.
"Hy is beslis 'n hoërisiko-geval vir dieselfde oortredings.
"Hy is byna 80 jaar oud en daar is geen bewyse dat hy berou het nie. By een van sy paroolraadverskynings was dit vir my duidelik dat hy 'n man is wat duidelik nie sy verslawing om kinders seer te maak, opgegee het nie."
McNeil, van Table View, is in 2002 op ses aanklagte van onsedelike aanranding en die besit van kinderpornografie skuldig bevind, het Die Burger vroeër berig. Daar is onder meer kinderpornografie (meer as 4 500 grafiese afbeeldings) in sy huis gevind.
Hy het gereeld as Kersvader vir kinders by die Rooi Kruis-kinderhospitaal opgetree, vandaar die benaming Kersvader-pedofiel.
Londt, wat die enigste rehabilitasieprogram vir seksuele misdadigers in die Wes-Kaap het, het gesê McNeil was reeds vorige kere onwillig om aan dié program deel te neem en sy voorsien om dié rede 'n besondere treurige toekoms.
Sy het gesê dit is baie belangrik dat sy dogter in noue kontak met 'n maatskaplike werker bly ten einde enige moontlike ongerymdhede te monitor.
Mnr. Mark Solomons, woordvoerder van die Wes-Kaapse departement van korrektiewe dienste, het gesê die kontak wat McNeil met sy dogter gehad het, was altyd in die teenwoordigheid van 'n sielkundige of 'n maatskaplike werker.
"As McNeil op 23 Desember vrygelaat word, is hy 'n vry man.
"Ons is tans besig om vir hom 'n plek te soek om te bly, maar as hy eers in die gemeenskap is, sal dit die kinderbeskermingseenheid van die polisie, die departement van maatskaplike werk en die gemeenskap se plig wees om hom te monitor."
Me. Joan van Niekerk, nasionale koördineerder van Childline, het gesê gegewe McNeil se geskiedenis en sy swak deelname aan 'n program vir seksoortreders, is daar 'n reuse-risiko dat hy hom weer aan dieselfde misdade skuldig sal maak, ten spyte van sy ouderdom.
"Ons het al vroeër byvoorbeeld 'n 82-jarige man gehad wat aan ons program vir seksuele misdadigers deelgeneem het," het sy gesê.
12-11-2007, 11:47 PM #1863
Elf rowers sterf toe polisie transitoroof stuit
PRETORIA. – Die polisie het gister van dieselfde drastiese middele gebruik gemaak en altesame 11 transitorowers doodgeskiet tydens 'n mislukte poging om 'n geldwa naby die Carousel-casino, noord van Pretoria, te beroof.
Die enigste oorlewende lid van dié bende van 12 rowers is in 'n kritieke toestand in 'n Gautengse hospitaal. Dit is die grootste aantal rowers wat nóg in 'n transitorooftog doodgeskiet is.
"Misdadigers verstaan net een taal. Ek dink ons het vandag ons boodskap baie duidelik gemaak en hulle (misdadigers) weet watter taal ons nou praat," het dir. Phuti Setati, nasionale polisiewoordvoerder, op die toneel gesê.
Dit is die tweede transitorooftog binne sowat drie weke waar transitorowers deur die polisie vasgevat word.
Ses rowers is by die vorige transitorooftog by die Fonteinesirkel in Pretoria doodgeskiet. 'n Taakmaglid is in dié voorval dood.
Nie een werknemer van die Protea Coin Group of van die polisie is in gister se voorval beseer nie.
Die bende van 12 lede het met twee bakkies en 'n Volvo gepoog om 'n Protea Coin Group-geldwa op die hoek van die ou Warmbadpad en die Maubanepad in Limpopo te beroof.
Hulle het hul egter teen lede van van die polisie se taakmag, lede van die hoëtegnologie-eenheid en nóg polisielede vasgeloop.
Dit is die tweede mislukte transitorooftog binne drie maande op dieselfde hoek. Drie rowers is in die vorige voorval doodgeskiet.
Setati het gesê die polisie het inligting oor die beplande roof ontvang.
"Lede van die polisie het die rowers op strategiese punte ingewag. Toe die rowers op die geldwa begin skiet, het die polisie opgetree. Die lede is op die grond, in voertuie en helikopters ontplooi," het Setati gesê.
Een van die polisievoertuie het soos 'n sif van die koeëlgate gelyk.
Nege van die rowers is op die toneel doodgeskiet. Twee het tot in die mielielande langs die pad gevlug waar die een dood is.
'n Ander een is dood verklaar toe hy met 'n helikopter by die Pretoria Akademiese Hospitaal aangekom het.
Ambulanse het hulle na die toneel gehaas om die oorlewende rowers by te staan.
Een rower is toe egter in die ambulans dood nadat hy prewelend gebid het. Sy lyk is uit die ambulans gehaal en langs sy dooie makker op die grond neergesit.
Die enigste oorlewende is na 'n hospitaal in Gauteng gebring.
Setati wou weens veiligheidsredes nie sê in watter hospitaal hy opgeneem is nie.
Drie lyke het langs een van die bakkies gelê. Die lyk van 'n ander rower was agter die stuurwiel van een van die ander bakkies waar hy doodgeskiet is. Die res van die bende se lyke het oor die toneel gestrooi gelê.
Die rowers se selfone het onophoudelik gelui ná die mislukte rooftog, maar het ná 'n ruk stil geraak soos nuus van die polisie se sukses versprei het.
'n Woordvoerder van die Protea Coin Group het gesê hulle werk nou saam met die polisie en was daarom gereed vir die rowers.
Komm. Jackie Selebi, nasionale polisiehoof, het in 'n persverklaring die betrokke polisielede geluk gewens. "Daar is alle tekens dat die bende die geldwa aan die brand wou steek en ek is verlig dat ons hierdie walglike misdaad kon keer," het hy gesê.
Volgens Setati het die polisie beslag gelê op twee bakkies, 'n Volvo, vier AK47-gewere, 'n R5-geweer, 'n haelgeweer en vyf handwapens.
12-14-2007, 05:34 AM #1864
Boewe bring Kersvrees
PORT ELIZABETH. – Ses gewapende rooftogte in die bestek van slegs twee dae.
Boosdoeners saai sedert Dinsdagaand verwoesting in die Nelson Mandelabaai-metropool en sommiges meen die Kerstyd-geweldpleging is nog ver van verby.
"Die toename in rooftogte is onrusbarend hoog en polisiëring gaan in alle polisiewyke in die Baai verskerp word," het kapt. Johan Rheeder, 'n polisiewoordvoerder, gesê.
Volgens mnr. Monty Montgomery van Atlas-sekuriteit in die Baai neem rooftogte gewoonlik in die feestyd toe aangesien sakelui groot bedrae geld by hulle of by hul ondernemings het om salarisse en bonusse te betaal.
Rowers volg mense soms vanaf die bank of maak gebruik van inligting wat hulle van kontakte binne die ondernemings ontvang.
Supt. Priscilla Naidu, 'n woordvoerder van die Uitenhage-polisiekantoor, het sakelui gewaarsku om daagliks banke te besoek en om nie groot bedrae geld by hul ondernemings te hou nie.
Sy het gesê in die feestyd verdriedubbel die aantal mense wat winkels besoek en bied dit die perfekte geleentheid vir oortreders om toe te slaan. Naidu meen ook winkels moet in dié tyd bykomende sekerheidsmaatreëls instel.
Die rits gewapende rooftogte het volgens Rheeder Dinsdag om 19:40 in die Baai begin toe drie gewapende mans op die Friendly Store in Rowallanpark toegeslaan het. Hulle het 'n onbekende bedrag geld en selfone geneem en in 'n rooi Opel Kadett op die vlug geslaan.
Woensdag omstreeks 06:50 het Topline in Commercialstraat, Sidwell, deurgeloop toe twee gewapende mans die gebou bestorm het. Hulle het R4 000 gebuit.
Kort daarna is die China Shop in Korsten omstreeks 07:30 ook deur twee gewapende mans van R1 000 en selfone beroof. Hulle het in 'n wit Opel Corsa van die toneel gevlug.
Rheeder het bevestig tussen vier en ses gewapende mans het Woensdagaand op die Blouwaterbaai Spar toegeslaan en 'n groot bedrag geld gesteel.
Volgens kapt. André Beetge, 'n polisiewoordvoerder, het 'n gewapende roof ook gister omstreeks 06:50 by 'n onderneming in Deal Party plaasgevind.
"Drie mans het by Accurate Machining ingeloop en gemaak of hulle werk soek. Toe die eienaar, mnr. Frank Posthumus, sy rug op hulle draai, het hulle hom oorval, vuurwapens teen sy kop gedruk en aangedring op geld.
"In 'n stadium het die eienaar se broer, mnr. Charl Posthumus, die perseel betree, maar die verdagtes het hom ook gedreig en die rewolwer wat hy by hom gehad het, afgeneem."
Die verdagtes het meer as R50 000 salarisgeld, 'n selfoon, 'n skootrekenaar en ander persoonlike besittings gebuit.
In al hierdie gevalle is geen skote afgevuur nie en niemand is beseer nie.
Geen verdagtes is tot dusver in hegtenis geneem nie en die polisie ondersoek aanklagte van gewapende roof.
Elders in Nelson Mandelabaai het 'n sakeman ook deurgeloop onder rowers. Twee gewapende mans het die 33-jarige eienaar van 'n klerewinkel op Uitenhage Woensdag omstreeks 08:00 beroof.
Niemand is aangekeer nie. Die polisie ondersoek 'n saak van gewapende roof.
12-19-2007, 07:13 AM #1865
Wag sterf toe 11 rowers toeslaan
Stellenbosch. – 'n Veiligheidswag is gister doodgeskiet toe tot 11 transitorowers in Hermanus 'n geldtrommel met vermoedelik R1,8 miljoen daarin geroof het.
Die rooftog het voor 'n bank in dié vakansiedorp plaasgevind.
Mnr. Elliot Norauzana (44) van Zwelihle, wat vir CW-veiligheidsdienste gewerk het, is op die toneel dood.
Hy is een keer in die kop en een keer in die bors getref.
Polisiebeamptes het kort daar-na een van vermoedelik twee ontsnapvoertuie daar naby gewaar en agternagesit.
Die voertuig het naby die nuwe hawe op die hoek van Stilstraat en Westcliffeweg teen 'n muur vasgejaag, waarop die rowers die bosse in gevlug het. Omstreeks 14:30 is vyf verdagtes, die een glo 'n berugte transitorower, in hegtenis geneem.
Die geldtrommel is in die voertuig gevind. Na verneem word, is al die geld teruggevind. Daar is ook op drie wapens beslag gelê.
Mnr. Greg Hunt van CW-veiligheidsdienste het bevestig twee van sy veiligheidsbeamptes is by Absa voorgelê. Voordat die geldtrommel geroof is, het die drie rowers handwapens uitgepluk en begin skiet.
Die verdagtes wat gearresteer is, is tussen 25 en 31 jaar oud en van die Strand, het sr.supt. Billy Jones, polisiewoordvoerder, gesê. Hulle verskyn môre in die hof.
12-19-2007, 07:17 AM #1866
Winkel, eetplekke beroof
Bendes gewapende rowers het in minder as 24 uur op twee gesinsrestaurante én 'n klerewinkel in besige winkelsentrums in Johannesburg toegeslaan.
Niemand is gearresteer nie.
Drie mans het eergisteraand omstreeks 22:00 die Ocean Basket-restaurant in die Westgate-winkelsentrum in Roodepoort aan die Wes-Rand binnegegaan terwyl die werknemers dit wou sluit, sê kapt. Joseph Mogoai, polisiewoordvoerder.
"Hulle het in die eienaar se kantoor 'n vuurwapen op hom gerig, hom daarmee geslaan en gedwing om die kluis oop te sluit. Hulle het in 'n voertuig met 'n Oos-Kaap-nommerplaat, met R25 000 gevlug."
Drie werknemers van die Maxi's-restaurant in dieselfde sentrum het slegs ure daarna glo gisteroggend met R74 000 weggekom nadat hulle die eienaar oorrompel het.
"Die werkers het om 07:30 gewag dat hy moet oopsluit," sê Mogoai. "Drie het hom na sy kantoor gevolg, 'n vuurwapen op hom gerig, hom daarmee aangerand en met die geld gevlug."
Die polisie ondersoek of dié twee rooftogte verband hou.
Die Ackermans-klerewinkel in die Sanlam-sentrum in Roodepoort het gistermiddag onder gewapende rowers deurgeloop. Kapt. Julia Claassen sê sewe mans het om 15:15 die winkel binnegestorm en met 'n onbekende bedrag gevlug. – Aldi Schoeman, Francois du Plessis
12-19-2007, 07:27 AM #1867
Rowers saai vrees in Baai
PORT ELIZABETH. – Rowers is steeds besig met 'n skrikbewind in die Nelson Mandelabaai-metropool en gewapende mans het gister op twee winkels hier toegeslaan.
Vroegoggend het rowers ook 'n groothandelaar in Oos-Londen beroof.
In die eerste voorval gister hier is 'n sekerheidswag van Group4-sekuriteit gister omstreeks 12:45 deur vier gewapende rowers by die Pep Stores in Durbanweg in die Baai oorrompel.
Die wag was besig om geld van die winkel na sy voertuig te dra toe die rowers hom gekonfronteer het.
Volgens kapt. Johan Rheeder, 'n polisiewoordvoerder, het een van die rowers met die wag geworstel in 'n poging om die geld by hom af te vat. "Die rower het tydens die gestoei 'n skoot afgevuur, maar niemand is getref nie."
Die booswigte het toe sonder die geld op die vlug geslaan.
Straatverkopers wat op die sypaadjie voor Pep Stores sake doen, het groot geskrik toe hulle die skoot hoor.
"Ek het net 'n harde slag gehoor en toe sien ek hoe 'n rower met 'n sekerheidswag baklei. Alles het voor my gebeur. Toe die skoot afgaan, het die wag my uit die pad gestamp sodat ek nie getref word nie," het een straatverkoper gesê.
Vier gewapende mans het kort daarna, omstreeks 13:20, op die Ackermans-winkel in KwaDwesi toegeslaan.
Volgens Rheeder het die verdagtes met 'n onbekende aantal selfone op die vlug geslaan. "Geen skote is afgevuur nie en niemand is aangekeer nie. Die polisie ondersoek 'n saak van gewapende roof."
Die vermoede het bestaan dat dit dieselfde vier mans is wat op Pep Stores toegeslaan het, maar dit was blykbaar nie die geval nie. Die verdagtes in die Ackermans-rooftog het van wegkomvoertuie gebruik gemaak, terwyl die ander te voet op die vlug geslaan het.
In die derde voorval gister is 'n sekerheidswag in Oos-Londen vroegoggend deur vier mans oorrompel, berig Sapa.
Die booswigte het by die perseel van 'n groothandelaar in die sakegebied opgedaag. Die onderneming was toe nog gesluit. Die rowers het die wag na bewering oorrompel en vasgebind.
Hulle het vermoedelik die sleutels van die onderneming wat die wag by hom gehad het, gebruik om toegang tot die gebou verkry.
Die winkel is van 'n onbekende bedrag geld beroof.
Niemand is in verband met die voorval in hegtenis geneem nie.
Dié nuutste voorvalle van geweldpleging volg kort op die hakke van minstens ses rooftogte wat verlede week in die bestek van twee dae in die metro uitgevoer is.
Die eerste van vier rooftogte het Maandag omstreeks 07:50 in Caledonstraat op Uitenhage plaasgevind. Volgens supt. Priscilla Naidu, 'n polisiewoordvoerder, het personeel van Exact Stores pas by die werk opgedaag. Hulle was glo besig om die winkeldeur agter hulle toe te maak toe die voorval plaasgevind het.
"'n Man het die deur oopgedruk en nog twee verdagtes het hom gevolg," het Naidu gesê. "Een van die mans het 'n vuurwapen gehad. Die winkelbestuurder en 'n personeellid is vasgebind. 'n Groot bedrag is uit die kluis geneem.
"Die verdagtes het daarna met 'n taxi op die vlug geslaan," het Naidu bevestig. Volgens haar is niemand in die voorval beseer nie.
"Die polisie ondersoek 'n saak van gewapende roof."
12-20-2007, 06:52 AM #1868
4de Standard Bank-kitsbank in 2 weke opgeblaas
Standard Bank het sy kommer uitgespreek nadat nóg een van hul kitsbanke, die vierde een in slegs twee weke, gister onder rowers deurgeloop het.
Drie boewe moes egter met leë hande vlug omdat polisie kort nadat die rowers die kitsbank opgeblaas het, op die toneel verskyn het.
Volgens kapt. William Mcera, polisiewoordvoerder, het die rowers dié keer omstreeks 00:30 gisteroggend by die Engen-garage in Boipatong, naby Vanderbijlpark, toegeslaan.
Hulle het glo die petroljoggies wat daar aan diens was beveel om plat te lê in 'n kombi wat op die perseel geparkeer was, voordat hulle die kitsbank opgeblaas het.
"Van ons lede wat op roetine-patrollie nie ver van die garage was nie, het die ontploffing gehoor en was baie vinnig op die toneel," het Mcera vertel.
Hy het gesê die rowers het met leë hande na 'n nabye informele nedersetting gevlug.
In die afgelope twee weke is twee van Standard Bank se kitsbanke in Eldoradopark, suid van Johannesburg, opgeblaas, terwyl nog een ook in Dube, Soweto, onder rowers deurgeloop het.
Mnr. Ross Linstrom, woordvoerder van Standard Bank, het gesê "aktiewe maatreëls" word tans deur hulle ingestel om aanvalle op hul kitsbanke stop te sit. "Ons sal met verskeie rolspelers in dié verband werk."
Hy het ook 'n beroep op alle bankkliënte gedoen om waaksaam en wakker te wees wanneer hulle dié feestyd banke besoek.
Rowers het ook gisteroggend 'n Nedbank-kitsbank in Diepsloot opgeblaas en vier bokse kontant gesteel, berig Hilda Fourie.
Dit is nog nie bekend hoeveel geld gesteel is nie. Geen verdagtes is nog vasgetrek nie.
12-20-2007, 06:59 AM #1869
Publiek help polisie met transito-rowers in Ceres, Hermanus
STELLENBOSCH. – Ceres én Hermanus het Dinsdag hul eerste transitorooftog beleef, en 'n verband tussen dié twee word nie uitgesluit nie.
Die voorvalle was net anderhalfuur uitmekaar en in albei gevalle was veiligheidswagte wat geld vir Pick n Pay vervoer het, die teiken.
Dit het ook die vermoede aangevuur dat transitorowers hulle tot die platteland wend omdat die wêreld in stede vir hulle te warm geword het.
In albei gevalle is verskeie rowers in hegtenis geneem en het lede van die publiek die polisie met woord en daad bygestaan.
Op Hermanus is die hele R1,8 miljoen wat geroof is, teruggevind. Op Ceres is twee van drie geroofde geldtrommels en 'n geldsak teruggekry.
Die Hermanus-rooftog het in die etensuur vlak voor Absa plaasgevind. 'n Veiligheidswag, mnr. Elliot Norauzana (44) van CW Sekerheid, is daar doodgeskiet.
Een van die vyf verdagtes wat kort daarna aangekeer is, word glo weens verskeie ander transitorooftogte gesoek. Daar word vermoed dat minstens 11 rowers hier betrokke was.
Die polisie het al die arrestasies op Hermanus gedoen, maar lede van die publiek het hulle op die hoogte gehou van waar voortvlugtiges hulle bevind. Van die mense het self ook rowers te voet of per motor agternagesit.
Op Ceres is die eerste van ses arrestasies deur 'n lid van die publiek gedoen.
Die Burger het verneem dat twee ADT-beamptes omstreeks 11:30 geld by Pick n Pay gaan oplaai het. Ses rowers het 'n Toyota Run-X met sy stertkant teen die sy van hul geldwa geparkeer. Toe een wag uit die winkel stap, is 'n vuurwapen teen sy nek gedruk, terwyl sy kollega langs hul voertuig oorval is. 'n Wapen is ook afgeneem.
Die rowers het die slot van die geldwa se agterdeur afgeknip en drie geldtrommels en 'n sak geld gebuit.
Die polisie het kort daarna op die toneel opgedaag. Die rowers het in die rigting van die woonbuurt Nduli weggejaag, met die polisie agterna.
Een rower (54) het die ADT-beampte se wapen probeer wegsteek. 'n Lid van die publiek het hom agtervolg, in hegtenis geneem, aan die polisie oorhandig en die wapen uitgewys.
Nog vyf rowers is aangekeer en beslag is gelê op drie vuurwapens, waaronder 'n R4-aanvalsgeweer.
Al die verdagtes verskyn vandag in die hof.
'n Fonds is gestig sodat die familie van Norauzana finansieel bygestaan kan word. Betaal bydraes in by Nedbank (Hermanus), rekeningnommer 234 502 8645, takkode 134512 en maak dit uit aan "CW Security and Asset Protection Services FOR Elliot Norauzana".
12-20-2007, 04:51 PM #1870
Dié manne laat geen rampokker wegkom nie
UITENHAGE. – Net toe dit gelyk het of rowers die oorhand in die Nelson Mandelabaai-metropool gaan kry, kom 'n groep heldhaftige polisiebeamptes van hier en wys 'n groep vermeende skelms waar Dawid die wortels begrawe het.
Rowers voer die afgelope twee weke 'n skrikbewind in die metro en toe 'n groep mans verlede Vrydag op die Mabovula-slaghuis in die Uitenhage-winkelsentrum toegeslaan het, het almal gedink dit gaan net nog een van vele gevalle wees.
Volgens insp. Gerda Swart, 'n polisiewoordvoerder, het vyf mans met vuurwapens die slaghuis omstreeks 17:30 binnegeloop en aangedring op geld. "Hulle het daarna met 'n onbekende bedrag op die vlug geslaan."
Die afgelope tyd lyk dit of rowers die polisie gereeld ontglip, maar dié keer het insp. Elwin Prins, insp. Ashley Plaatjies en konst. Benedict Wilson ander planne gehad. Hulle het onverpoos gesoek en dieselfde dag nog drie van die vermeende rowers in Caledonstraat op die dorp aangekeer.
Maar drie is nie vyf nie en speurinsp. Joshua Victor, die ondersoekbeampte, en nog 'n groep speurders het besluit om nie te rus voor almal agter tralies is nie.
'n Deurbraak is Woensdagoggend gemaak toe die span inligting oor die oorblywende verdagtes ontvang het en twee mans is Woensdagmiddag by hul huise in Motherwell in die Baai aangekeer.
Die polisie het ook beslag gelê op 'n ongelisensieerde vuurwapen en patrone.
Die verdagtes (almal tussen 25 en 35 jaar oud) verskyn Maandag in die Uitenhage-landdroshof op onder meer aanklagte van gewapende roof.